### NN 127/2019 (27.12.2019.), Odluka o porezima Općine Vrhovine

Općina Vrhovine

2586

Na temelju članka 20. stavka 1. i članka 42. Zakona o lokalnim porezima (»Narodne novine« broj 115/16. i 101/17) i članka 18. Statuta Općine Vrhovine (»Županijski glasnik« Ličko-senjske županije broj 5/18, 12/18 i 20/18), Općinsko vijeće Općine Vrhovine na 19. redovnoj sjednici održanoj 12. prosinca 2019. godine donijelo je

ODLUKU

O POREZIMA OPĆINE VRHOVINE

I. OPĆA ODREDBA

Članak 1.

Ovom se Odlukom utvrđuju vrste poreza, porezni obveznik, porezna osnovica, stopa i visina poreza te način obračuna i plaćanja poreza koji pripadaju Općini Vrhovine (u daljnjem tekstu: Općina).

II. VRSTE POREZA

Članak 2.

Općini pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 5% na osnovicu iz članka 4. ove Odluke.

2. Porez na potrošnju

Članak 4.

Porez na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima plaća se po stopi od 3%.

Članak 5.

(1) Utvrđivanje, evidentiranje, nadzor, naplatu i ovrhe radi naplate poreza na potrošnju Općina prenosi na Ministarstvo financija, Porezna uprava, Područni ured Gospić.

(2) Knjigovodstvenu evidenciju, izvještaj o obračunatom i uplaćenom porezu na propisanom obrascu PP-MI-PO i uplatu porezni obveznik dužan je vršiti sukladno odredbi čanka 23. Zakona olokalnim porezima.

3. Porez na kuće za odmor

Članak 6.

(1) Porez na kuće za odmor plaća se godišnje, u iznosu od:

– 10,00 kuna

– 15,00 kuna koje se nalaze unutar zaštićenog područja nacionalnog parka Plitvička jezera

po jednom četvornom metru korisne površine kuće za odmor.

(2) Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 7.

(1) Obveznik poreza na kuće za odmor dužan je poreznom tijelu (JUO) Općine dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. ožujka godine za koju se utvrđuje porez na kuće za odmor.

(2) Porez na kuće za odmor prihod je Proračuna Općine, a obračunava ga i naplaćuje Ministarstvo financija, Porezna uprava, Područni ured Gospić.

4. Porez na korištenje
 javnih povoršina

Članak 8.

(1) Porez na korištenje javnih površina plaćaju pravne i fizičke osobe koje koriste javne površine u vlasništvu Općine.

(2) Pod javnim površinama u smislu ove Odluke smatraju se javne ceste, nerazvrstane ceste, ulice, biciklističke staze, pješačke staze i prolazi, trgovi, tržnice, igrališta, parkirališta, groblja, parkovne i zelene površine u naselju rekreacijske i druge površine.

Članak 9.

(1) Za korištenje javnih površina utvrđuje se visina poreza za korištenje javnih površina po m² dnevno i to:

– za javnu površinu tik uz crkvu u naselju Zalužnica i javne površine u samom centru Vrhovina 10,00 kn po m²

– za sve ostale javne površine 8,00 kn po m²

(2) Ukoliko se korištenje objekata izgrađenih za obavljanje djelatnosti na javnim površinama ne obavlja jednokratno sa korisnikom će općinski načelnik zaključiti odgovarajući ugovor sukladno Odluci o uvjetima, načinu i postupku gospodarenja nekretninama u vlasništvu Općine Vrhovine.

(3) Rješenje o razrezu poreza na korištenje javnih površina donosi općinski načelnik Općine Vrhovine.

Članak 10.

(1) Pravna ili fizička osoba koja želi koristiti javnu površinu za namjene utvrđene ovom Odlukom dužna je podnijeti pisani zahtjev za korištenje javne površine u kojem će osobito navesti:

– razloge i namjenu korištenja javne površine,

– vrijeme na koje želi koristiti javnu površinu,

– lokaciju javne površine ili njenog dijela koje želi koristiti,

– površinu koju želi koristiti izraženu u jedinicama mjere (m²),

– komunalne priključke, ako se radi o uređenoj i opremljenoj javnoj površini komunalnom infrastrukturom, koje želi koristiti,

– i druge relevantne činjenice ukoliko ocjenjuje da su bitne za namjeravano korištenje.

(2) Porez na korištenje javnih površina plaća se prije početka korištenja javne površine i prihod je Općine.

III. NADLEŽNOST I PRIMJENA
 PROPISA

Članak 11.

Poslove u svezi s, evidentiranjem, nadzorom, naplatom i ovrhom radi naplate poreza iz članka 2. točke 4. ove Odluke obavljat će porezno tijelo – JUO Općine.

Članak 12.

Porezni obveznik dužan je Općini – poreznom tijelu – JUO odnosno Ministarstvu financija, Porezna uprava, Područni ured Gospić – dostaviti dokaz o svakoj promjeni koja utječe na utvrđivanje porezne obveze za porez iz članka 2. točke 2. i 3. u roku od 15 dana od nastale promjene.

Članak 13.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona.

V. PRIJELAZNE I ZAVRŠNE
 ODREDBE

Članak 14.

U slučaju nepravovremenog plaćanja poreznih obveza utvrđenih ovom Odlukom za prekoračeo razdoblje zaračunava se i naplaćuje zakonska zatezna kamata.

Članak 15.

Danom stupanja na snagu ove Odluke prestaje važiti Odluka o općinskim porezima u Općini Vrhovine (»Narodne novine« broj 59/2017 i Odluka o izmjenama Odluke o porezima Općine Vrhovine 106/2017).

Članak 16.

Ova Odluka objavit će se u »Narodnim novinama« i »Županijskom glasniku« Ličko-senjske županije na web-stranici Općine www.vrhovine.hr, a stupa na snagu 1. siječnja 2020. godine.

Klasa: 410-01/19-01/7

Urbroj: 2125/09-01/01/19-5

Vrhovine, 12. prosinca 2019.

Predsjednik
 Nikola Ivančević, v. r.